NWR อนาคตโตแกร่ง
NWR โชว์ผลประกอบการเติบโตอย่างแข็งแกร่งต่อเนื่องจากผลประกอบการอย่างในช่วงไตรมาส 3/2561 ที่พลิกมีกำไร 313.38 ล้านบาท จากงวดเดียวกันของปีก่อนที่ขาดทุน 74.59 ล้านบาท
14 ธ.ค. 2561

คุณค่าบริษัท
บริษัท เนาวรัตน์พัฒนาการ จำกัด (มหาชน) หรือ NWR โชว์ผลประกอบการเติบโตอย่างแข็งแกร่งต่อเนื่องจากผลประกอบการอย่างในช่วงไตรมาส 3/2561 ที่พลิกมีกำไร 313.38 ล้านบาท จากงวดเดียวกันของปีก่อนที่ขาดทุน 74.59 ล้านบาท ขณะที่ในงวด 9 เดือนแรกพลิกมีกำไร 349.32 ล้านบาท จากงวดเดียวกันของปีก่อนขาดทุน 66.18 ล้านบาท
สิ่งสำคัญ คือ บริษัทคาดว่าปีนี้รายได้จะเติบโตตามเป้า 5% จากปีก่อนทำได้ 9,345.32 ล้านบาท จากคาดว่าจะมีการส่งมอบงานในช่วงปลายปีมากขึ้น พร้อมกันนี้ บริษัทมีการบันทึกกำไรพิเศษในช่วงที่ผ่านมาจากการชนะคดีคลองด่าน ทำให้คาดว่ากำไรสุทธิปี 2561 จะทำสถิติสูงสุดใหม่
พร้อมกับบริษัทมีการตั้งเป้าหมายรายได้ปี 2562 เติบโต 10-15% จากปัจจุบันบริษัทมีงานในมือ (backlog) มูลค่า 1.4 หมื่นล้านบาท โดยบริษัทมีงานที่จะเข้ามาอีก 2.5 พันล้านบาท ส่งผลให้คาดว่าจะมี backlog เป็น 1.65 หมื่นล้านบาท
นอกจากนี้ เมื่อวันที่ 12 ธ.ค. 2561 บริษัทได้ลงนามในสัญญาก่อสร้างงานโครงสร้างและงานสถาปัตย์ สถานีรถไฟฟ้าโครงการก่อสร้างรถไฟฟ้าสายสีเหลือง ช่วงลาดพร้าว-สำโรง จาก บมจ.ซิโน-ไทย เอ็นจีเนียริ่ง แอนด์ คอนสตรัคชั่น (STEC) มูลค่าโครงการ 3,085.65 ล้านบาท (รวมภาษีมูลค่าเพิ่ม) โดยมีระยะเวลาก่อสร้าง 950 วัน
อีกทั้งได้ลงนามในสัญญาก่อสร้างงานโครงสร้างและงานสถาปัตย์ สถานีรถไฟฟ้าโครงการก่อสร้างรถไฟฟ้าสายสีชมพู ช่วงแคราย-มีนบรี จาก บมจ.ซิโน-ไทย เอ็นจีเนียริ่ง แอนด์ คอนสตรัคชั่น (STEC)  มูลค่าโครงการ 3,540.23 ล้านบาท (รวมภาษีมูลค่าเพิ่ม) โดยมีระยะเวลาก่อสร้าง 950 วัน
รวมถึงบริษัทพร้อมเข้าประมูลงานใหม่ในปี 2562 มูลค่ารวมราว 1.3 แสนล้านบาท ประกอบด้วยงานรถไฟความเร็วสูงเชื่อม 3 สนามบิน, รถไฟทางคู่, รถไฟฟ้าสายสีม่วงส่วนต่อขยาย เป็นต้น โดยบริษัทคาดหวังได้รับงานใหม่มูลค่ารวมราว 1.77 หมื่นล้านบาท แบ่งเป็นงานจากภาครัฐ 97% และงานเอกชน 3%
สำหรับธุรกิจอสังหาริมทรัพย์นั้น คาดว่าโครงการ Aspen Condo Lasalle เฟส B มูลค่าโครงการราว 750 ล้านบาท จะสามารถเริ่มส่งมอบได้ภายในปี 2562 พร้อมมีแผนเปิดขายโครงการ Aspen Condo Lasalle เฟส C มูลค่าราว 700 ล้านบาท คาดว่าใช้เวลาก่อสร้าง 14-20 เดือน ซึ่งจะสามารถเปิดตัวได้ในช่วงไตรมาส 4/2562
ขณะเดียวกัน บริษัทมีแผนขยายธุรกิจร้านอาหารเพิ่มอีก 1 สาขา ปัจจุบันบริษัทมีการเช่าพื้นที่เพื่อปรับปรุงร้านอาหารแล้ว คาดใช้งบลงทุนราว 10-20 ล้านบาท และคาดว่าจะสามารถเปิดให้บริการได้ภายในไตรมาส 2/2562 จากปัจจุบันบริษัทมีร้านอาหารจำนวน 2 สาขา
อีกทั้งบริษัทมีแผนขยายการส่งออกอาหารไทยและเครื่องแกงไปยังต่างประเทศมากขึ้น โดยมองโอกาสส่งออกไปยังประเทศสหรัฐอเมริกาและทวีปยุโรป พร้อมทั้งขยายช่องทางการจำหน่ายผ่านออนไลน์มากขึ้น จะทำให้รายได้จากธุรกิจอาหารปี 2562 เติบโตอย่างต่อเนื่อง
ทั้งนี้ นักวิเคราะห์ บล.เคที ซีมิโก้ คาดว่า NWR จะพลิกทำกำไรในปี 2561 เนื่องจากงานในมือที่แข็งแกร่งและกำไรจากธุรกิจอสังหาริมทรัพย์เพิ่ม
ประกอบกับมีการปรับประมาณการกำไรปี 2561-2563 เพิ่มขึ้น โดยเชื่อว่า หาก NWR สามารถรักษาอัตรากำไรจากธุรกิจก่อสร้างได้ ก็จะช่วยปลดล็อกมูลค่า และดันหุ้นให้ขึ้นมาซื้อขายที่ระดับใกล้เคียงมูลค่าทางบัญชีได้ จึงปรับราคาเป้าหมายปี 2562 เพิ่มเล็กน้อยเป็น 1.20 บาท ด้วยราคาหุ้นมีส่วนต่างจากราคาเป้าหมายค่อนข้างกว้าง จึงปรับคำแนะนำเป็น “ซื้อ”
…
ผู้ถือหุ้นรายใหญ่
รายชื่อกรรมการ